b'\n_START_ARTICLE_\nMario Altmann\n_START_SECTION_\nSeuraura\n_START_PARAGRAPH_\nAltmann on Wiener EV:n kasvatti. H\xc3\xa4n debytoi seuran miesten joukkueessa It\xc3\xa4vallan toiseksi korkeimmalla sarjatasolla Nationalligassa kaudella 2003\xe2\x80\x932004. Kaudeksi 2004\xe2\x80\x932005 h\xc3\xa4n siirtyi sarjatasoa ylemm\xc3\xa4s Erste Bank Eishockey Ligaan Vienna Capitalsiin, jossa 17-vuotiaan Altmannin tulokaskausi toi 42 runkosarja- ja kymmeness\xc3\xa4 playoff-ottelussa kolme sy\xc3\xb6tt\xc3\xb6pistett\xc3\xa4. H\xc3\xa4n voitti kauden p\xc3\xa4\xc3\xa4tteeksi It\xc3\xa4vallan-mestaruuden._NEWLINE_Viiden Capitalsissa vietetyn vuoden j\xc3\xa4lkeen Altmann siirtyi kaudeksi 2009\xe2\x80\x932010 Ruotsin toiseksi korkeimmalle sarjatasolle HockeyAllsvenskan-joukkue \xc3\x96rebro HK:n riveihin. Yhdeks\xc3\xa4n siell\xc3\xa4 pelaamansa ottelun j\xc3\xa4lkeen seura lainasi h\xc3\xa4net loppukaudeksi sarjatasoa alemmas I-divisioonan Karlskrona HK:hon. Kaudeksi 2010\xe2\x80\x932011 Altmann palasi kotimaahansa ja siirtyi kaksivuotisella sopimuksella Villacher SV:n paitaan. Helmikuussa 2011 h\xc3\xa4n teki kolmivuotisen jatkosopimuksen joukkueen kanssa. Kaudella Altmann pelasi EBEL:n ylivoimaisesti pisteiden valossa parhaan kautensa ja h\xc3\xa4n voitti tehoilla 14+31=45 koko liigan puolustajien piste- ja maalip\xc3\xb6rssin. Kaudella 2014\xe2\x80\x932015 Altmann toimi Villachin varakapteenina._NEWLINE_Kaudeksi 2015\xe2\x80\x932016 Altmann siirtyi EHC Linziin.\n_START_SECTION_\nMaajoukkueura\n_START_PARAGRAPH_\nAltmann edusti It\xc3\xa4valtaa Sot\xc5\xa1in olympiakisoissa 2014 sek\xc3\xa4 MM-kilpailuissa vuosina 2009, 2011, 2013 ja 2015. H\xc3\xa4n pelasi my\xc3\xb6s IA-divisioonan MM-kilpailuissa vuosina 2012 ja 2014 voittaen molemmista turnauksista hopeaa. Altmann pelasi my\xc3\xb6s Vancouverin olympiakisojen 2010 ja Sot\xc5\xa1in olympiakisojen 2014 karsinnoissa. H\xc3\xa4n teki A-maajoukkuedebyyttins\xc3\xa4 7. helmikuuta 2008 Puolan Sanokissa Italiaa vastaan. Altmannin ensimm\xc3\xa4inen A-maajoukkuemaali syntyi IA-divisioonan MM-kilpailuissa 18. huhtikuuta 2012 Slovenian Ljubljanassa Japania vastaan. Yhteens\xc3\xa4 h\xc3\xa4n on pelannut 95 A-maaottelua tehopistein 5+7=12._NEWLINE_Altmann pelasi my\xc3\xb6s alle 20-vuotiaiden I-divisioonan MM-kilpailuissa vuonna 2005 voittaen A-lohkon pronssia sek\xc3\xa4 alle 18-vuotiaiden I-divisioonan MM-kilpailuissa vuonna 2004.\n_START_SECTION_\nMuuta\n_START_PARAGRAPH_\nAltmannin pikkusisko Denise on It\xc3\xa4vallan naisten maajoukkuehy\xc3\xb6kk\xc3\xa4\xc3\xa4j\xc3\xa4 ja h\xc3\xa4n pelaa Ruotsissa Riksserienin Link\xc3\xb6pings HC:ss\xc3\xa4.'